ВЪПРОСИ И ОТГОВОРИ ПО ПРОЦЕДУРА

BG161PO003-2.3.01 „ИНВЕСТИЦИИ В „ЗЕЛЕНА ИНДУСТРИЯ”
ОТГОВОРИ НА ВЪПРОСИ № 56-57,
ПОЛУЧЕНИ НА 05.01.2012 г.
И ПУБЛИКУВАНИ НА 16.01.2012 г.
ВЪПРОС № 56)

Здравейте,

Във връзка с кандидатстване с проект по процедура

BG161PO003-2.3.01 „Инвестиции в „зелена индустрия” бих искал да задам следните

въпроси:

1. Сред допустимите разходи по Компонент 2 на настоящата схема са Разходи за придобиване и внедряване на софтуерни системи за енергиен мениджмънт. Какво се има предвид под "системи за енергиен мениджмънт" - специфични системи или такива в широк смисъл? Например в случай, че в предприятието се цели да се въведат софтуерни системи (и съответното оборудване) за постоянен мониторинг на комуникационните параметри на енергопроизводство, допустими ли са за закупуване в рамките на грантовата схема такива системи?

2. Допустимо ли е закупуването на специфично оборудване, свързано с въвеждането на системата за енергиен мениджмънт - различни видове хардуер и модули и ако да, те в Компонент 2 ли попадат?

Благодаря,

В.Владимиров

05.01.2012 г.

ОТГОВОР № 56)
Под „системи за енергиен мениджмънт” следва да се разбират системи за енергиен мониторинг и контрол на енергийните разходи и оборудване в едно предприятие. 
Следва да имате предвид, че по настоящата процедура са допустими единствено разходите за придобиване и внедряване на софтуерни системи за енергиен мениджмънт. Разходите за придобиване на компютърна техника и оборудване (хардуер) са недопустими за финансиране по процедурата.

ВЪПРОС № 57)

Уважаеми Господа,

Нашето предприятие възнамерява да кандидатства по открита процедура BG161PO003-2.3.01 „Инвестиции в „зелена индустрия”.

Дейностите, по които ще търсим съфинансиране попадат в буква б) на Компонент 1, а именно: "Закупуване и въвеждане в експлоатация (доставка, монтиране и първоначално изпитване) на ново оборудване, представляващо дълготраен материален актив, което е свързано с по-ефективното използване или рециклиране на отпадъчните продукти и обхваща намаляване на отпадъка чрез повторното му влагане в съществуващото производство или чрез използването му за производство на нови продукти".

В тази връзка имам следните въпроси:

1) Правилно ли е разбирането ми, че при подаване на проектното предложение трябва да приложим САМО ЕДИН от цитираните документи (съгласно буква б1) от сивото поле на страница 18 в Насоките): 

· Издадено разрешение по реда на чл. 37 от ЗУО или
· Комплексно разрешително, издадено по реда на глава седма, раздел II от Закона за опазване на околната среда) или 

· Копие на договор с организацията по оползотворяване, представляваща колективна система по смисъла на чл. 11, ал. 4 от ЗУО или 

· Сертификат за въвеждане на хармонизиран стандарт EN 13 432:2000 за биоразградимост на опаковки в случай, че произвеждат продукти, които изпълняват условията на посочения стандарт

2) Правилно ли е разбирането ми, че представянето на САМО ЕДИН от долуцитираните документи задължително трябва да съпътства подаването на проектното предложение или в краен случай - подписването на договор за безвъзмездна помощ:

· Копие от решение за преценяване на необходимостта от извършване на оценка на въздействието върху околната среда или 

· Копие от решение по оценка на въздействие върху околната среда или 

· Копие от комплексно разрешително, съгласно изискванията на Закона за опазване на околната среда

Тези документи, цитирани в точка б3) от сивото поле на страница 18 в Насоките допълват само документите, изискани в точка б2) от същото поле или допълват коя да е от точките б1) и б2).

3) Инвестициите по нашия проект ще бъдат насочени към "Стартиране от съществуващо предприятие на нова дейност в друг отрасъл, допустим по 
настоящата процедура, в допълнение към досегашната дейност". В този случай изисква ли се, при подаване на проектното предложение, да се приложи Удостоверение за кода на новата дейност?

Благодаря предварително за ясните отговори!

С уважение,
А. Веселинова
ОТГОВОР № 57)
1. В случай че кандидатстват за финансиране на дейности по Компонент 1, буква б) и в) кандидатите следва да отговарят на следните условия:

· да са вписани в регистъра по чл. 26, ал.1, т. 1 от Закона за управление на отпадъците (да имат издадено разрешение по реда на чл. 37 от ЗУО или комплексно разрешително, издадено по реда на глава седма, раздел II от Закона за опазване на околната среда), или 

· да представят копие на договор с организацията по оползотворяване, представляваща колективна система по смисъла на чл. 11, ал. 4 от ЗУО, или
· да представят сертификат за въвеждане на хармонизиран стандарт EN 13 432:2000 за биоразградимост на опаковки в случай, че произвеждат продукти, които изпълняват условията на посочения стандарт.
За по-голяма яснота списъкът на придружителните документи е представен допълнително и в 3.1.1. от Насоките за кандидатстване. Там е видно например, че Договор с организацията по оползотворяване, представляваща колективна система по смисъла на чл. 11, ал. 4 от ЗУО и Сертификат за въведен хармонизиран стандарт EN 13 432:2000 за биоразградимост на опаковки ЗУО са приложими само за дейности по Компонент 1, буква в).
2. В допълнение на документите по-горе, когато кандидатстват за финансиране на дейности по Компонент 1, буква б) или в), кандидатите следва задължително да представят копие от решение за преценяване на необходимостта от извършване на оценка на въздействието върху околната среда или копие от решение по оценка на въздействие върху околната среда, или копие от комплексно разрешително, съгласно изискванията на Закона за опазване на околната среда. 
В случай че към датата на подаване на проектното предложение кандидатът не разполага с тези документи, той следва да представи при кандидатстване указанията на компететния орган по чл. 5, ал. 1 от Наредбата за условията и реда за извършване на оценка на въздействието върху околната среда, като в случай че проектното предложение бъде одобрено, договор за безвъзмездна помощ ще бъде сключен при условие, че кандидатът представи документът, предписан в указанията.

3. Насоките за кандидатстване по настоящата процедура не поставят изискване за предоставяне на Удостоверение от НСИ относно кода на новата икономическа дейност. 
Следва да имате предвид, че в Раздел I, т. 1 „Основни данни” от Формуляра за кандидатстване, кандидатите следва да посочат код по КИД-2008 на новата дейност, ако проектът предвижда стартиране на нова дейност с код, допустим по настоящата процедура. Допълнително, в Раздел I, т. 2.2 кандидатите следва да представят кратко и ясно описание на новата дейност, производствения процес и продуктите/услугите, които ще произвеждат/предлагат, така че да е видно, че новата дейност е допустима по процедурата съгласно всички условия в Насоките за кандидатстване.

